次韻李士舉丈感春
作者：王灼
朝代：宋

paragraphs: 四時平分春大好，春雖强半未甘老。
輕車矮馬恣搜尋，始信天工爲春巧。
中園層層亂風花，長路青青被煙草。
詎知陽熙變陰慘，頓令樂事成憂悄。
兒曹浪語甜如蜜，欲觀俘囚數軍實。
貔貅萬屯移蜀塞，胡人喜躍秦人泣。
孤坐唯防酒盞空，餘寒頗覺鶯聲澀。
貪嗜五斗不自謀，幾時歸作山林客。